  Туспуктэм: Константин Вознесенских Майя Бывальцева Пӧечиос (мошенникъёс) калыклэсь коньдонзэ таланын ялан выль амалъёс утчало. Центробанкын ужасьлэн нимыныз жингыръям сяна, соос Россилэн банказ приёме ӧтёнъёсты электрон почта пыр лэзьяны кутскизы. Кызьы тодмано пӧечи ивортонъёсты но мар кароно, валэктӥзы Центробанкын. Ивортонлэн пуштросаз: - гожтэтын адямилы ним-тулызъя вазисько, адямилэн улон интыезъя Россилэн банкезлэсь зэмос адрессэ но пумиськон дырез пусъё; - гожтэтэз келясен, электрон адресэз воштыса, Россилэн банкезлэсь домензэ пусъё cbr.ru - гожтэтэз келямзы бере пӧечиос гожтэтэз басьтӥсен герӟасько но пӧртэм амалъёсын солэн банк картаезлэсь тодэтъёссэ (данные) но СМС-кодэз тодыны тыршо яке коньдон выжтыны ӝуткало. Мар кароно? - Россилэн банказ приёме ӧд гожтӥськылэ, но ӧтён басьтӥды ке, номыр эн гожъялэ, гожтэтэз быдтэ; - ивортодэтэз шонератыны (уточнить) кулэ ке, жингыртэ Россилэн банкезлэн герӟетъя центраз 8 (800) 300-30-00 дунтэк номеръя (мобильнойысь – 300). Тодады возе, Россилэн банкез ас мылкыд каремзъя кунмуртъёсты личной приёме уг ӧтьылы, нош отын ужасьёс адямиослы уг жингыръяло, кыӵе ке ужкагазъёслэсь копиоссэс нокинлы уг ыстыло, адямилэсь ачиз сярысь но банк картаосыз сярысь тодэтъёсты уг куро, счётэн кыӵе ке операциос лэсьтыны уг ӵекто. Банкен герӟаськем вань юанъёсын карталэн бераз яке банклэн нимлыко сайтаз гожтэм телефон номеръя банке жингыртэ. 2023-тӥ арлэн нырысетӥ палараз Россилэн банкез 373,6 сюрс телефон номеръёсты блокировать карыны кичӧлтӥз, соосты мошенникъёс калыкез пӧяны кутылӥзы. Тросаз учырын пӧечиос мобильной телефонысь жингыртылӥзы. Тегъёс: Удмуртия пӧечиос Центробанк  